b'\n_START_ARTICLE_\nSmulkintuvas\n_START_PARAGRAPH_\nSmulkintuvas\xc2\xa0\xe2\x80\x93 ma\xc5\xa1ina, kuri med\xc5\xbeiagas (su)smulkina \xc4\xaf ma\xc5\xbeas dalis (pvz., med\xc5\xbeio skiedras ar med\xc5\xbeio dulkes, stikl\xc4\x85, popieri\xc5\xb3 ir pan.).\n_START_SECTION_\nMedienos smulkintuvai\n_START_PARAGRAPH_\nMedienos smulkintuvas\xc2\xa0\xe2\x80\x93 ma\xc5\xa1ina, kuri medien\xc4\x85 smulkina \xc4\xaf smulkias dalis (pvz., med\xc5\xbeio skiedras ar med\xc5\xbeio dulkes). Medienos smulkintuvai gali b\xc5\xabti skirstomi \xc4\xaf medien\xc4\x85 kapojan\xc4\x8dius ir j\xc4\x85 trupinan\xc4\x8dius.\n_START_SECTION_\nKapojantys smulkintuvai\n_START_PARAGRAPH_\nMedien\xc4\x85 kapojantys smulkintuvai turi vienokio ar kitokio plo\xc4\x8dio peilius. Jie skirstomi \xc4\xaf diskinius ir b\xc5\xabgninius. Smulkintuvai b\xc5\xabna stacionar\xc5\xabs ir mobil\xc5\xabs. Stacionar\xc5\xabs naudojami lentpj\xc5\xabv\xc4\x97se ir medienos apdirbimo gamyklose, kur mediena paduodama \xc4\xaf smulkintuv\xc4\x85 nuo transporterio, o skiedros i\xc5\xa1krenta per apa\xc4\x8di\xc4\x85 taip pat ant transporterio. Mobil\xc5\xabs smulkintuvai nesunkiai pergabenami i\xc5\xa1 vienos vietos \xc4\xaf kit\xc4\x85. Jie gali b\xc5\xabti komplektuojami su atskirai smulkintuv\xc4\x85 sukan\xc4\x8diu varikliu arba juos gali sukti atskiras (mobilus) agregatas per galios nu\xc4\x97mimo \xc4\xafrengin\xc4\xaf.\n_START_SECTION_\nDiskiniai smulkintuvai\n_START_PARAGRAPH_\nDiskiniai smulkintuvai susideda i\xc5\xa1 besisukan\xc4\x8dio sunkaus taisyklingo disko su radialiai \xc4\xafmontuotais peiliais. Diskiniai smulkintuvai yra tinkamiausi smulkinti apvaliajai medienai be \xc5\xa1ak\xc5\xb3 (malkinei medienai) ar kai kuriais atvejais ir medeliams i\xc5\xa1 jaunuolyn\xc5\xb3. Paprastai \xc5\xa1ios ma\xc5\xa1inos yra aptarnaujamos rankiniu b\xc5\xabdu ir negali susmulkinti med\xc5\xbei\xc5\xb3 vir\xc5\xa1\xc5\xabni\xc5\xb3 ir \xc5\xa1ak\xc5\xb3 \xc4\xaf reikiamo dyd\xc5\xbeio skiedras. Nedidel\xc4\x97s vir\xc5\xa1\xc5\xabn\xc4\x97s ir \xc5\xa1akos sudaro daugiausia problem\xc5\xb3 smulkinant smulkius medelius ar kr\xc5\xabmus. Nesusmulkintos iki tinkamo dyd\xc5\xbeio, jos u\xc5\xbekem\xc5\xa1a skiedr\xc5\xb3 i\xc5\xa1metimo vamzd\xc4\xaf ar apsivynioja apie disk\xc4\x85. Jeigu tai i\xc5\xa1 karto ir nesustabdo smulkintuvo, gali sukelti problem\xc5\xb3 skiedr\xc5\xb3 naudotojui: u\xc5\xbekim\xc5\xa1ti kuro padavimo \xc4\xaf katilus sistem\xc4\x85._NEWLINE_Modeli\xc5\xb3 ir gamintoj\xc5\xb3 yra daug ir \xc4\xafvairi\xc5\xb3. Mobilaus diskinio smulkintuvo na\xc5\xa1umas yra gana ribotas\xc2\xa0\xe2\x80\x93 apie 5-15 m\xc2\xb3/h.\n_START_SECTION_\nB\xc5\xabgniniai smulkintuvai\n_START_PARAGRAPH_\nB\xc5\xabgniniai smulkintuvai susideda i\xc5\xa1 besisukan\xc4\x8dio b\xc5\xabgno su i\xc5\xa1ilgai \xc4\xafmontuotais peiliais. B\xc5\xabgnas sukasi dideliu grei\xc4\x8diu. Mediena \xc4\xaf smulkintuv\xc4\x85 tiekiama horizontalia mechanine tiekimo linija, ir tai sudaro galimyb\xc4\x99 vienu metu smulkinti \xc5\xa1akas, vir\xc5\xa1\xc5\xabnes ir stiebus. D\xc4\x97l to padid\xc4\x97ja smulkintuvo na\xc5\xa1umas. B\xc5\xabgninis smulkintuvas gali smulkinti med\xc5\xbei\xc5\xb3 stiebus, \xc5\xa1akas ir vir\xc5\xa1\xc5\xabnes tiek atskirai, tiek kartu. Juose b\xc5\xabna sumontuoti medienos padavimo transporteriai. \xc4\xae mobilius b\xc5\xabgninius smulkintuvus mediena gali b\xc5\xabti paduodama manipuliatoriumi. Da\xc5\xbeniausiai sutinkami gamintojai yra Heizomat, Bruks, Jenz ir kt. B\xc5\xabgninio smulkintuvo na\xc5\xa1umas yra 40-90 erdm skiedros per valand\xc4\x85.'